**ΜΗΝΥΜΑ ΓΙΑ ΤΟ ΠΑΣΧΑ**

***Αθήνα, 05 Απριλίου 2018***

**ΜΕ ΤΗΝ ΕΛΠΙΔΑ ΟΤΙ ΤΟ ΦΩΣ ΚΑΙ ΤΗΣ ΦΕΤΕΙΝΗΣ ΑΝΑΣΤΑΣΗΣ**

**ΘΑ ΟΔΗΓΕΙ ΟΛΟΥΣ ΜΑΣ**

***του Δημήτρη Σιούφα***

***πρώην Προέδρου της Βουλής των Ελλήνων***

Η πορεία και οι συμβολισμοί της Μεγάλης Εβδομάδας, της Ανάστασης και του Πάσχα ταυτόχρονα με την ιερή και θεολογική σημασία τους, εκφράζουν συμβολικά και τις περιόδους της μακραίωνης ιστορίας του Ελληνικού Έθνους.

Στους κύκλους της ιστορίας μας υπάρχουν πολλές περίοδοι παθών, σταυρώσεων, αναστάσεων και λαμπρής χαράς.

Η συγκυρία της τελευταίας δεκαετίας, μας έχει φέρει σε δύσβατο δρόμο ταλαιπωριών και παθών για τη Πατρίδα και κάθε Ελληνίδα και Έλληνα. Πορευόμαστε με καρτερία και ελπίδα. Με αμφιβολίες αλλά και δύναμη ψυχής. Με αξιοθαύμαστη αντοχή και αγώνα. Δεν αμφιβάλουμε για τη τελική οικονομική ανάσταση αλλά μας προβληματίζει η αυτονόητη αδυναμία προσδιορισμού της ώρας της.

Όμως οι καιροί, δυστυχώς έχουν φέρει κοντά μας και κάτι πολύ πιο επικίνδυνο. Η γεωπολιτική αναστάτωση της περιοχής μας και η αποστασιοποίηση από τη λογική της ειρηνικής συνύπαρξης στη γειτονιά μας, δεν προμηνύουν καλά.

Εθνική ενότητα, σύνεση, συναίνεση και πίστη στις δυνάμεις μας είναι πρωταρχικά ζητούμενα.

Η σοφία των διδαγμάτων της ιστορίας και η λογική της εποχής, οφείλουν να καθορίζουν τις αποφάσεις μας.

Με την ελπίδα ότι το Φως και της φετινής Ανάστασης θα οδηγεί όλους μας, εύχομαι στην καθεμιά και τον καθένα σας και ιδιαίτερα στη νέα γενιά, Καλό Πάσχα με υγεία και δύναμη!

Χρόνια Πολλά!